На основу Локалног акционог плана запошљавања Општине Румаза период од 2024. до 2026. године,, бр. 06-5-9/2024-II и Споразума о уређивању међусобних права и обавеза у реализацији мера АПЗ ТЕХНИЧКА ПОДРШКА број: 2000-101-1/2024 од 02.02.2024. године, закљученог између Националне службе за запошљавање-Филијале Сремска Митровица и Општине Рума,

**ОПШТИНА РУМА И**

**НАЦИОНАЛНА СЛУЖБА ЗА ЗАПОШЉАВАЊЕ**

**ФИЛИЈАЛА СРЕМСКА МИТРОВИЦА**

**р а с п и с у ј у**

### ЈАВНИ КОНКУРС

### ЗА ОРГАНИЗОВАЊЕ СПРОВОЂЕЊА ЈАВНИХ РАДОВА НА КОЈИМА СЕ АНГАЖУЈУ НЕЗАПОСЛЕНА ЛИЦА У 2024. години

**I ОПИС ПРОГРАМА**

Јавни радови су **мера активне политике запошљавања** коју организује Општина Рума (у даљем тексту: Општина) у сарадњи са Националном службом за запошљавање (у даљем тексту: Национална служба), а у складу са Локалним акционим планом запошљавања за период од 2024. до 2026. године, у циљу радног ангажовања теже запошљивих незапослених лица и незапослених у стању социјалне потребе, очувања и унапређења радних способности незапослених, као и ради остваривања одређеног друштвеног интереса.

Кроз спровођење јавног рада радно се ангажују незапослена лица са евиденције Националне службе, која су пријављена на евиденцији Општине Рума.

Послодавац – извођач јавног рада може организовати спровођење јавних радова на којима се ангажује најмање 5 ( пет ) незапослених лица само под условом да лица укључена у програм јавних радова припадају следећим категоријама:

1. радно способни корисници новчане социјалне помоћи
2. жене
3. старији од 50 година
4. млађи од 30 година
5. рурално становништво
6. Роми
7. лица без квалификација / са ниским квалификацијама
8. лица која посао траже дуже од 12 месеци а не припадају горе наведеним категоријама и
9. остали социјално угрожени незапослени

Максимална дужина трајања јавног рада је четири месеца, у складу са расположивим финансијским средствима.

Уговором о привременим и повременим пословима утврдиће се број радних дана за свако лицеукључено у јавни рад.

**II ОБЛАСТИ СПРОВОЂЕЊА ЈАВНИХ РАДОВА**

Јавни радови се могу спроводити у областима:

* Социјалне заштите и хуманитарног рада,
* Одржавања и обнављања јавне инфраструктуре,
* Oдржавања и заштите животне средине и природе.

**Средства намењена за организовање спровођења јавних радова користе се за:**

* **исплату накнаде за обављен посао лицима ангажованим на јавним радовима** по основу Уговора о привременим и повременим пословима, у висини до **30.000,00** динара по лицу, на месечном нивоу за пун фонд радних часова, односно сразмерно времену радног ангажовања на месечном нивоу. Утврђен износ накнаде за обавељени посао се увећава за припадајући порез и доприносе за обавезно социјално осигурање, који су обрачунати у складу са законом. Наведена накнада обухвата и трошкове доласка и одласка са рада.

**III УСЛОВИ И ДОКУМЕНТАЦИЈА ЗА ПОДНОШЕЊЕ ПРИЈАВЕ**

**Услови за подношење пријаве**

Право учешћа на Јавном конкурсу за организовање спровођења јавних радова на којима се ангажују незапослена лица имају:

* органи јединице локалне самоуправе,
* јавне установе и јавна предузећа,
* привредна друштва,
* предузетници,
* задруге,
* удружења,

а који имају седиште на територији Општине Рума.

Право на доделу средстава за спровођење јавног рада послодавац – извођач може да оствари под условом да је испунио раније обавезе и измирио сва дуговања према Националној служби и Општини, осим за обавезе чија је реализација у току.

**Документација за подношење пријаве**

Уз пријаву (прописани образац са термин планом) се доставља следећа документација:

* фотокопија решења надлежног органа о упису у регистар уколико послодавац - извођач јавног рада није регистрован у АПР;
* списак лица корисника услуга - за послодавце - извођаче јавних радова из области социјалних и хуманитарних делатности;
* по 1 фотографију места извођења јавног рада- за јавне радове који се спроводе у области одржавања и заштите животне средине.

Општина и Национална служба задржавају право да траже и друге доказе и документацију, од значаја за спровођење поступка одлучивања о одобравању средстава за спровођење јавних радова.

Пре укључивања у програм Националне служба врши проверу испуњености законских и услова овог јавног конкурса за незапослено лице.

**IV ДОНОШЕЊЕ ОДЛУКЕ**

Одлука о одобравању средстава за спровођење јавних радова доноси се на основу бодовне листе, а након провере испуњености услова из Јавног конкурса и бодовања поднете пријаве, односно приложене документације послодавца-извођача јавног рада од стране Националне службе, у року од **15** дана од дана истека рока за подношење пријава.

Општина у сарадњи са Националном службом задржава право да приликом одлучивања по поднетој пријави изврши корекцију дужине трајања јавног рада и/или броја лица, у складу са износом средстава који је опредељен за меру.

Списак послодаваца-извођача јавног рада којима је одобрено спровођење јавних радова се објављује на огласним таблама Општине и филијале Националне службе.

|  |  |  |
| --- | --- | --- |
| **БОДОВНА ЛИСТА – ЈАВНИ РАДОВИ** | | |
| **Критеријуми** | | **Број бодова** |
| **Јавни конкурс** |
| Област спровођења јавног рада | Одржавање и заштита живoтне средине | **10** |
| Социјалнa заштитa и хуманитарни рад | **8** |
| Одржавање и обављање јавне инфраструктуре | **5** |
| Претходно коришћена средства по програму јавних радова | Нису раније коришћена средстава | **10** |
| Коришћена средства у истој области( а односи се на одржавање и заштиту животне средине или одржавање и обнављање јавне инфраструктуре | **0** |
| Коришћена средства у другој области | **5** |
| Процена важности поднете пријаве за спровођење јавног рада за локално тржиште рада за подручје филијале\* | | **10** |
| **МАКСИМАЛАН БРОЈ БОДОВА** | | **30** |

\* Критеријум "Процена важности поднете пријаве за спровођење јавног рада за локално тржиште рада за подручје филијале" подразумева да је председник Општине донео Одлуку о додатним критеријумима, која је истакнута на огласној табли Општине и надлежне филијале уз јавни конкурс. На основу Одлуке је могуће доделити 10 бодова узимајући у обзир следеће критеријуме: развијеност општине, друштвена корист која се остварује кроз реализацију јавног рада, привредни значај за развој региона и др.

**V ЗАКЉУЧИВАЊЕ УГОВОРА**

Послодавац - извођач јавног рада је дужан да након донете Одлуке о одобравању средстава за спровођење јавних радова, радно ангажује лица са евиденције незапослених која имају пребивалиште на територији Општине Рума.

Председник општине, Директор филијале Националне службе и послодавац-извођач јавног рада закључују уговор о спровођењу јавног рада, којим се ближе уређују међусобна права и обавезе.

Рок за закључивање уговора о спровођењу јавног рада је 30 дана од дана доношења Одлуке о одобравању средстава за спровођење јавних радова.

Датум ангажовања лица са којим је закључен уговор о привременим и повременим пословима не може бити пре датума закључења уговора о спровођењу јавног рада, нити након 60 дана од дана доношења Одлуке о одобравању средстава за спровођење јавних радова.

**Документација за закључивање** **уговора о спровођењу јавног рада:**

* уговори о привременим и повременим пословима са незапосленим лицима, као доказ о ангажовању лица на јавном раду;
* термин план, уколико је у поступку разматрања пријаве за спровођење јавног рада извршена корекција броја лица и/или дужине трајања јавног рада;
* картон депонованих потписа наменског рачуна, важећих у моменту пријема средстава обезбеђења и давања меничног овлашћења;
* изјава послодавца- извођача јавног рада о именовању координатора програма јавног рада ( исључиво запослени/ радно ангажовани кога послодавац- извођач јавног рада определи као одговорног за извршавање ових задатака),
* средство обезбеђења уговорних обавеза:
* потврда о пријему Захтева за регистрацију менице (правно лице);
* фотокопија/очитана лична карта корисника средстава/жиранта.

У циљу закључења уговора послодавац - извођач јавног рада је у обавези да достави и одговарајућа средства обезбеђења уговорних обавеза:

1. ЗА ПРЕДУЗЕТНИКА

* две истоветне бланко трасиране менице корисника средстава са два жиранта, овера података за жиранта и менично овлашћење;

1. ЗА ПРАВНО ЛИЦЕ

* две истоветне бланко соло менице са меничним овлашћењима;

1. ЗА КОРИСНИКЕ БУЏЕТСКИХ СРЕДСТАВА

* Изјава одговорног лица да су обезбеђени сви предуслови за реализацију пројекта уз изјаву да није у могућности да приложи меницу.

Жирант може бити свако пословно способно физичко лице не старије од 65 година, које има редовна месечна примања на име зараде или пензије, независно од висине примања, као и физичко лице које обавља самосталну делатност (предузетник) односно лице које самостално обавља делатност у складу са посебним законом (нпр.адвокат, нотар, приватни извршитељ и сл.).

Почетком спровођења јавног рада сматра се датум пријаве на осигурање првог лица ангажованог на јавном раду.

**VI ОБАВЕЗЕ ИЗВОЂАЧА ЈАВНОГ РАДА**

Послодавац - извођач јавног рада дужан је да:

* Лица агажована на спровођењу јавног рада задржи најмање у дужини трајања уговорене обавезе. У случају престанка радног ангажовања лица, послодавац је у обавези да у року од 15 дана од дана престанка радног ангажовања, изврши замену другим незапосленим лицем са евиденције Националне службе, за преостало време трајања уговора;
* организује заштиту и безбедност радно ангажованих, у складу са законом и захтевом стандарда за конкретне послове јавног рада;
* изврши пријаву ангажованих лица на обавезно социјално осигурање;
* редовно уплаћује порез и доприносе за обавезно социјално осигурање и доставља доказе о уплати пореза и доприноса за обавезно социјално осигурање за лица из уговора;
* редовно врши уплату уговорене накнаде за обављен посао и накнаду трошкова доласка и доласка на рада на текуће рачуне ангажованих лица;
* редовно доставља доказе о утрошку пренетих средстава за трошкове накнаде спровођења јавног рада, у складу са уговором;
* месечно доставља извештај о спровођењу јавног рада на прописаном обрасцу;
* благовремено извести Општину и Националну службу о свим променама од значаја за реализацију јавног рада;
* достави Националној служби фотографије места извођења јавног рада по завршетку јавног рада- за јавне радове који се спроводе у области одржвавања и заштите животне средине и природе и одржавања и обнављања јавне инфраструктуре;
* Општини и Националној служби омогући контролу реализације уговорних обавеза и увид у сву потребну документацију и ток спровођења јавног рада.

У случају да послодавац - извођач јавног рада не реализује обавезе дефинисане уговором или делимично испуни обавезе из уговора, дужан је да врати цео или сразмеран износ исплаћених средстава увећан за законску затезну камату од датума преноса средстава.

**VII ОСТАЛЕ ИНФОРМАЦИЈЕ**

Пријава за спровођење јавног рада подноси се у два примерка на писарници Општинске управе општине Рума улица Орловићева број 5, на прописаном обрасцу који се може преузети на сајту www.ruma.rs или добити у НСЗ - испостава Рума.

Јавни конкурс је отворен од дана објављивања на огласним таблама Општине и НСЗ, односно на интернет страници Општине и НСЗ. Последњи рок за пријем пријава за учешће на јавном конкурсу је 12.03. 2024. године.

Све додатне информације могу се добити у Одељењу за друштвене делатности општине Рума на број телефона 022/478-589 или на сајту www.ruma.rs и у Испостави НСЗ у Руми тел: 022/478-177 или на сајту www.nsz.gov.rs.

Непотпуне и неблаговремене пријаве неће се узимати у разматрање.

Број: 011-12-1/2024-I

Дана: 01.03.2024.

ПРЕДСЕДНИК \_\_\_\_\_\_\_\_\_\_\_\_\_\_\_